b'\n_START_ARTICLE_\nNovi val u Hrvatskoj\n_START_PARAGRAPH_\nNovi val u Hrvatskoj se pojavio tijekom 1977. godine. U medijima i publicistici se kao i u Velikoj Britaniji i SAD prvotno rabio naziv "punk" (v. punk u Hrvatskoj). _NEWLINE_U onda\xc5\xa1njoj su Hrvatskoj postojala dva jaka \xc5\xbeari\xc5\xa1ta: Rijeka i Zagreb. U Rijeci su osnovani sastavi Paraf, Termiti, Mrtvi kanal, a u Zagrebu Prljavo kazali\xc5\xa1te, Haustor, Azra, Parlament, Patrola, Zvijezde, u Vrbovcu Stidljiva ljubi\xc4\x8dica te u Puli sastav Problemi. Iz Azrine je prve postave poslije nastao Film koji je tako\xc4\x91er bio dijelom ovog pravca. Ne\xc5\xa1to poslije osnovan je zagreba\xc4\x8dko-rije\xc4\x8dki sastav Xenia._NEWLINE_Koncertni klub Kulu\xc5\xa1i\xc4\x87 poistovje\xc4\x87uje se s hrvatskim novim valom._NEWLINE_Godine 1979. Prljavo kazali\xc5\xa1te prvi od novovalnih sastava objavljuju album, a 1980. i 1981. godine prve albume snimiti \xc4\x87e i ostali sastavi novog vala. Neki od hrvatskih sastava su se ovom valu pridru\xc5\xbeili kroz jedan svoj album. Parni valjak je to u\xc4\x8dinio albumom Vru\xc4\x87e igre 1980. godine, Aerodrom svojim drugim albumom Tango Bango  1981. godine. Iako su svoj prvi album snimili u zalaznim godinama novog vala, zagreba\xc4\x8dki Animatori tako\xc4\x91er pripadaju ovom pravcu. Dijelom ovog vala smatra se po\xc4\x8detno razdoblje slovenskog-hrvatskog sastava (Ljubljana-Rijeka) Borghesia._NEWLINE_1980. je godine slovenska izdava\xc4\x8dka ku\xc4\x87a ZKP RTLJ objavila kompilacijski album Novi Punk Val koji je obuhvatio hrvatsku i slovensku novovalnu i punk scenu. Od hrvatskih izvo\xc4\x91a\xc4\x8da na\xc5\xa1li su se Prljavo kazali\xc5\xa1te, Parafi, Problemi i Termiti.'